เซี่ยงไฮ้คอมโพสิตปิดบวก 13.52 จุด ขานรับยอดส่งออกสดใส
เซี่ยงไฮ้คอมโพสิตปิดบวก 13.52 จุด ขานรับยอดส่งออกสดใส
10 ก.พ. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น โดยดัชนีเซี่ยงไฮ้คอมโพสิตบวก 13.52 จุด หรือ 0.42% ปิดที่ 3,196.70 จุด ภายหลังจากที่จีนได้เปิดเผยยอดส่งออกเดือนม.ค.ที่ขยายตัวขึ้น รวมทั้งแนวโน้มความสัมพันธ์ที่ดีขึ้นระหว่างจีนและสหรัฐ ภายหลังจากที่ทำเนียบขาวแห่งสหรัฐเปิดเผยว่า ในระหว่างที่ประธานาธิบดีโดนัลด์ ทรัมป์ ได้หารือทางโทรศัพท์กับประธานาธิบดีสีจิ้นผิงของจีนนั้น ปธน.ทรัมป์ได้ตกลงที่จะเคารพในนโยบายจีนเดียว ตามที่รัฐบาลสหรัฐได้ยืดถือมาเกือบ 40 ปี โดยการยอมรับว่าไต้หวันเป็นส่วนหนึ่งของจีน
สำนักงานศุลกากรจีนเปิดเผยในวันนี้ว่า ยอดส่งออกเดือนม.ค.ขยายตัว 15.9% เทียบรายปี ขณะที่ยอดนำเข้าพุ่งขึ้น 25.2% ส่วนมูลค่าการค้าต่างประเทศของจีนในเดือนม.ค.อยู่ที่ระดับ 2.18 ล้านล้านหยวน (ราว 4.822 แสนล้านดอลลาร์สหรัฐ) เพิ่มขึ้น 19.6% เทียบรายปี